toukokuu 2012 arkistot - Linjoilla
Bepancare testaajat
Bepancare testaajat	ipad
ipad	<<
Arkistot kuukauden mukaan: toukokuu 2012	Olavi, Olivia ja pari muuta tähteä
30.5.2012 ·	Tänään on hyvä aamu. Se johtuu eilisestä: Olivian ensimmäinen Olivialla on asiaa -tapahtuma eli tällä kertaa myös Olivian nimpparit onnistuivat loistavasti. Illan tähti oli Olavi Uusivirta, jonka keikka huipentui Nuori ja kaunis -duettoon. Yleensähän siinä laulaa Olavin kanssa Anna Järvinen, mutta tällä kertaa Annalle löytyi tuuraaja yleisöstä (tästä kuvasta kiitos Marjaanalle, muut ovat omia räpsyjäni).
Olavin keikkaa edelsi Lotta Backlundin vetämä muotiaiheinen paneelikeskustelu, johon yleisökin sai osallistua. Keskustelun teema olivat tyhmät kysymykset muodista. Tyhmät kysymyksethän ovat tunnetusti niitä, joihin saa parhaat vastaukset, ja niin kävi eilenkin. Kiitos suunnittelija Samu-Jussi Koski, yrittäjä ja ex-malli Niina Kurkinen, professori Pekka Mattila, muotitoimittaja Emilia Laitanen ja pr-guru Teemu Leino.
Jatkoa keskusteluilloille seuraa syksyllä! Sopivia aiheita sopii ehdottaa vaikka tässä blogissa.
Aiheet: Tapahtuma	Naisia diktatuurissaan
29.5.2012 ·	Päivän suositus: Luin Jan Salmisen Äidinmaata aika pitkään ja hartaasti, oikeastaan koko viime viikon. Se johtui enimmäkseen siitä, että työpäiväni olivat pitkiä ja tekemistä niin paljon, että keskittymiskykyni oli suunnilleen sammakon luokkaa.
Osittain hitaus kyllä taisi johtua myös siitä, että kirja oli jotenkin hankala. Siis ihan teknisesti: näkökulmahenkilön vaihtuminen piti päätellä aika monen lauseen päästä. Toivon että tämän tarkoituksena oli osoittaa, että miehet ja naiset ovat pohjimmiltaan samanlaisia mutta pelkään, että se oli vain laiskaa kirjoittamista.
Äidinmaa on dystopia, siis kuvitelma epätoivottavasta tulevaisuudesta. Siinä naiset ovat syrjäyttäneet miehet orjiksi ja pariseksuaalisuus on kielletty myös naisten kesken. Naiset hallitsevat valtiotaan yhtä lempeästi kuin Idi Amin aikoinaan Ugandaa.
Kyllä, Salminen on paljon velkaa Margaret Atwoodin Orjattaresi-kirjalle (joka on yksi suosikkejani ja minkä velan Salminen tunnustaa). Se on myös sen heikkous. Orjattaresi on aika kova vertailukohde.
Mietin pitkään, miksi Salmisen dystopia on minusta epäuskottavampi kuin Atwoodin ja tulin siihen tulokseen, että Atwoodin kuvitelman perustana ovat todelliset ilmiöt: syntyvyyden väheneminen länsimaissa, esimerkiksi. En tunnista ympäristössäni merkkejä siitä, että naiset olisivat ottamassa ylivallan miehistä. (Miesaktivistit todennäköisesti ovat eri mieltä.) Minusta ei myöskään ole erityisen omaperäistä väittää, että ehdoton valta turmelee myös naiset. Luuliko joku jotain muuta?
Lämpenin kuitenkin Äidinmaalle. Salminen kirjoittaa kaunista kieltä ja tarina kantaa, vaikka konkretia jääkin lopussa adjektiivivyöryn ja epämääräisen kuvailun alle. Suosittelen, siis.
Päivän tapahtuma: Olivian nimipäiväkekkereitä juhlitaan tänään Apollossa. Muotiaiheiseen paneelikeskusteluun osallistuvat muun muassa suunnittelija Samu-Jussi Koski, professori Pekka Mattila ja yrittäjä Niina Kurkinen. Illan päättää Olavi Uusivirran keikka. Toivottavasti mahdollisimman moni pääsee mukaan!
Aiheet: Kirja / Suositus / Tapahtuma	Korkkareita jäänmurtajan kannella
25.5.2012 ·	Kuvitelmat naistenlehden päätoimittajan elämästä ovat useimmiten hienompia kuin todellisuus: päiväni täyttyvät palavereista ja tietokoneen tuijottamisesta. No, välillä sentään pääsen kurkistamaan muotimaailmaankin. Tässä raportti eilisillalta.
Päivän glamour: Minna Parikka esitteli ensi syksyn kenkiään kansainväliselle muotilehdistölle jäänmurtaja Urhon kannella. Juomana oli samppanjaa (puolikuiva on kuulemma juuri nyt trendikkäin versio), ruokana muun muassa parsakakkua ja ohjelmassa hupsu Miss Shoe -kisa 1970-luvun henkeen (siksi tuossa ensimmäisessä kuvassa on tuo omituinen väritys).
(Bongaa joukosta supermalli Kirsi Pyrhönen.)
Päivän suositus: Pörrään muotimaailmassa myös tänä iltana. Olivia on taideteollisen korkeakoulun vuosittaisen muotinäytöksen ylpeä tukija. Toimituspäällikkömme Anna-Kaari Hakkarainen toimii näytöksen tuomarina, joten me muut saamme vain nauttia katselusta. Sinäkin pääset mukaan, sillä näytös tulee suorana lähetyksenä Yle Teemalta kello 20.
Ja ensi viikollahan muodista puhutaan Olivialla on asiaa -keskusteluillassa Apollossa. Illan päättää Olavi Uusivirran keikka.
Aiheet: Glamour / Suositus	Oppinut nainen
23.5.2012 ·	Päivän suositus: Jos mahdollista, aloita päiväsi kahvittelemalla vsatavalmistuneen kanssa. Tai no, jotain sinnepäin ainakin. Toimituksen vieraana oli tänään Iina Vapaavuori, joka teki kandityönsä Aalto-yliopistoon Oma Olivia -verkkohankeen vaikutuksista lukijasuhteeseen.
Iloitsin tuloksista, muun muassa tästä: 94 prosenttia vastaajista oli sitä mieltä, että Oma Olivia on projekti, joka kannattaisi uusia. Ja niinhän me siis teemme, heti syksyllä.
Iina ja teos Crowdsourcing as a tool to strenghten the customer brand relationship. The case of Olivia-magazine. Huoh. Pahoittelen surkeaa kuvaa.
Aiheet: Suositus	Tervetuloa Linjoille!
21.5.2012 ·	Tästä se lähtee, uusi blogini. Yritän kertoa tässä blogissa siitä, mitä Olivian toimituksessa tapahtuu, mutta epäilen, että eksyn puhumaan myös kirjoista. Kuten vanhan blogini Kirjasiepon lukijat muistavat, lukeminen on minulle suunnilleen yhtä tärkeää kuin hengittäminen.
Jotta minun ei tarvitsisi aina aloittaa tyhjästä, päätin luoda teemoja. Suositus kertoo jostain hyvästä asiasta, joka helpottaa elämää tai tuo siihen merkitystä. Väite on ajatus, jonka kanssa saa kaikin mokomin olla eri mieltä. Tapahtuma on asia, joka – arvasit oikein – tapahtuu. Ihana on jotain, jolla ei ole isoa merkitystä, mutta joka ilahduttaa takuulla. Keksin näitä lisää sitä mukaa kun tarve vaatii. Tai ehdota sinä jotain!
Päivän suositus: Jos sinun pitää tehdä presentaatio, käytä Keynotea. Se taitaa olla vain Mac-ohjelma, mutta pelkästään se riittäisi syyksi hakkkia omppukone. Tänään olen rustannut kahta preseä, joista toisella alkaa olla kiire: puhun tiistaiaamuna Vihreää vaatteissa -seminaarissa siitä, mikä on muotilehden rooli kestävässä kehityksessä.
Päivän ihana: Ostin Hakaniemen torilta kimpun pioneja. Seitsemän euron onni, sanon. Ja ihanaa on myös se, että kesäkuun Olivia tuli painosta. Se on tilaajilla huomenna ja kaupoissa keskiviikkona. Mitäs tykkäätte?
Aiheet: Ihana / Suositus	Avainsanat: Olivia	Bloggaaja	8/13 asti Olivian päätoimittajana toiminut Mari Paalosalo-Jussinmäki kertoo elämästä Olivian toimituksessa ja jaarittelee kirjoista, joita lukee matkalla töihin. olivia@bonnier.fi